ນະຄອນກາບູລ ຍັງເຄັ່ງຕຶງ ຫລັງຈາກ ການໂຈມຕີ ຫຼາຍຄັ້ງ ທີ່ໄດ້ສັງຫານ 50 ຄົນ
ນະຄອນຫລວງ ຂອງອັຟການິສຖານ ຍັງສືບຕໍ່ມີຄວາມເຄັ່ງຕຶງ ຫລັງຈາກຄື້ນຟອງ ຂອງການໂຈມຕີ ທີ່ເຮັດໃຫ້ 50 ຄົນເສຍຊີວິດ ຮວມທັງ 9 ຄົນ ຈາກຄ້າຍທະຫານ ສຫລ.
ນະຄອນຫຼວງກາບູລ ແມ່ນເຕັມໄປດ້ວຍຄວາມເຄັ່ງຕຶງໃນວັນ ເສົາມື້ນີ້ ຫລັງຈາກໄດ້ເກີດຄວາມຮຸນແຮງທີ່ຮ້າຍແຮງສຸດຄັ້ງ ນຶ່ງໃນປີນີ້ ພວກກະບົດໄດ້ທຳການໂຈມຕີສະຫລະຊີບຫຼາຍ ຄັ້ງ ທັງຢູ່ໃນແລະອ້ອມແອ້ມນະຄອນຫຼວງອັຟການິສຖານໃນ ວັນສຸກວານນີ້ ທີ່ໄດ້ສັງຫານ ຢ່າງໜ້ອຍ 50 ຄົນ ຮວມທັງ 9 ຄົນຈາກຖານທັບແຫ່ງນຶ່ງຂອງສະຫະລັດ ນີ້ແມ່ນຄື້ນຟອງຂອງການໂຈມຕີທີ່ສຳຄັນຄັ້ງທຳອິດ ນັບຕັ້ງ ແຕ່ກຸ່ມຕາລີບານໄດ້ໃຫ້ການຢືນຢັນກ່ຽວກັບການເສຍຊີວິດ ຂອງ Mullah Omar ຜູ້ກໍ່ຕັ້ງກຸ່ມດັ່ງກ່າວ ເຫດການນີ້ໄດ້ ພາໃຫ້ເກີດມີການຕັ້ງຄຳຖາມ ກ່ຽວກັບການເຈລະຈາສັນຕິ ພາບກັບລັດຖະບານຂອງພວກກະບົດໃນອະນາຄົດ ອົງການເນໂຕ້ກ່າວວ່າ ກຳລັງນາໆຊາດຄົນນຶ່ງ ແລະພະນັກງານສັນຍາຈ້າງ ທີ່ເປັນພົນລະ ເຮືອນ 8 ຄົນ ໄດ້ເສຍຊີວິດໃນຕອນແລງຂອງວັນສຸກວານນີ້ ໃນລະຫວ່າງການໂຈມຕີຄ້າຍ Integrity ຊຶ່ງເປັນຖານທັບຂອງກຳລັງພິເສດສະຫະລັດ ຕັ້ງຢູ່ໃກ້ໆສະໜິມບິນໃຫຍ່ໃນນະ ຄອນຫຼວງກາບູລ ຖະແຫຼງການທີ່ອອກໃນວັນເສົາມື້ນີ້ບໍ່ໄດ້ແຈ້ງໃຫ້ຊາບກ່ຽວກັບສັນຊາດ ຂອງພວກເຄາະຮ້າຍແຕ່ຢ່າງໃດເລີຍ ໃນການໂຈມຕີທີ່ຮ້າຍແຮງສຸດນັ້ນ ຜູ້ໂຈມຕີສະຫຼະຊີບຄົນນຶ່ງທີ່ໃສ່ເຄື່ອງແບບຕຳຫຼວດບີບ ຄະນວນລະເບີດໃຫ້ແຕກຂຶ້ນ ທ່າມກາງພວກນັກສຶກສາຂອງໂຮງຮຽນນາຍຮ້ອຍຕຳຫຼວດ ອັຟການິສຖານ ທີ່ນະຄອນຫຼວງກາບູລ ຕຳຫຼວດລາຍງານວ່າ ການໂຈມຕີນີ້ ເຮັດໃຫ້ມີຜູ້ ເສຍຊີວິດຢ່າງໜ້ອຍ 27 ຄົນແລະບາດເຈັບອີກ 25 ຄົນ ກຸ່ມຕາລີບານໄດ້ອ້າງເອົາຄວາມຮັບຜິດຊອບໃນການໂຈມຕີ ແຕ່ກໍພະຍາຍາມ ທີ່ຈະວາງ ໂຕຢູ່ຫ່າງໆຈາກການໂຈມຕີດ້ວຍລົດລະເບີດສະຫຼະຊີບກ່ອນໜ້ານີ້ ໃສ່ຄຸ້ມປະຊາຊົນອາ ໄສຢູ່ໃນນະຄອນຫຼວງຊຶ່ງໄດ້ສັງຫານຢ່າງໜ້ອຍ 15 ຄົນແລະບາດເຈັບປະມານ 240 ຄົນ ຊຶ່ງສ່ວນໃຫຍ່ເປັນພົນລະເຮືອນ ປະທານາທິບໍດີອັຟາກນິສຖານທ່ານ Ashraf Ghani ກ່າວວ່າ ແມ່ນໃຜກໍຕາມທີ່ຢູ່ເບື້ອງ ຫຼັງການໂຈມຕີດ້ວຍລົດບັນທຸກລະເບີດສະຫຼະຊີບ ແມ່ນບໍ່ໄດ້ຮັບຫຍັງເລີຍ ທ່ານເວົ້າວ່າ ການສັງຫານພົນລະເຮືອນໂດຍສະເພາະພວກແມ່ຍິງແລະເດັກນ້ອຍສະແດງໃຫ້ເຫັນເຖິງ ຄວາມສິ້ນຫວັງ ແລະການປະລາໄຊຂອງພວກສັດຕູອັຟການິສຖານ ໂດຍກອງກຳລັງຮັກ ສາຄວາມສະຫງົບແຫ່ງຊາດຂອງພວກເຮົາ